《送普融老》
宋代·苏过

孤云去来无常踪，流水曲折无定容。纡馀散漫随天风，流行坎定忘西东。

南岳道人曰普融，壁立万仞疑少通。山林市朝能两空，未觉芥蒂于其胸。

脱身尘埃寓高峰，澹然遗世无冥鸿。岂知绝物非中庸，忍饥学仙啖柏松。

住山出山偶然中，人不吾舍吾其从。浆馈未足为污隆，要与后学开盲聋。

我方处世知铅舂，自知冠冕久不工。愿言香火他日同，二老会当林下逢。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。